టిమ్ బెర్నర్స్ లీ

సర్ తిమోతీ బెర్నర్స్ లీ ఒక బ్రిటీష్ కంప్యూటర్ శాస్త్రవేత్త. వరల్డ్ వైడ్ వెబ్ (World Wide Web or www) సృష్టికర్తగా సుపరిచితుడు. ఆక్స్‌ఫర్డ్ విశ్వవిద్యాలయంలో కంప్యూటర్ సైన్స్ లో ప్రొఫెషనల్ ఫెలో, ఈయన మసాచుసెట్స్ ఇన్‌స్టిట్యూట్ ఆఫ్ టెక్నాలజీలో (MIT) కంప్యూటర్ సైన్స్ ప్రొఫెసరు. ఈయన 1989 మార్చి 12లో ఒక ఇన్ఫర్మేషన్ మేనేజ్‌మెంట్ సిస్టం ప్రతిపాదించాడు.

2004 లో రెండవ ఎలిజబెత్ రాణి వెబ్ రంగంలో ఆయన చేసిన మార్గనిర్దేశమైన పరిశోధనలకు గాను నైట్ హుడ్ తో సత్కరించింది. 

వరల్డ్ వైడ్ వెబ్ సృష్టించినందుకు గాను 2007 లో నేషనల్ అకాడెమీ ఆఫ్ ఇంజనీరింగ్ కు ఎంపికయ్యాడు. 2016లో ఈయనకు కంప్యూటర్ సైన్స్ లో ప్రతిష్టాత్మకమైన ట్యూరింగ్ అవార్డు లభించింది. వరల్డ్ వైడ్ వెబ్ సృష్టించినందుకు, మొదటి వెబ్ బ్రౌజర్ తయారు చేసినందుకు, వెబ్ ను విస్తృత పరిచేందుకు అవసరమైన అల్గారిథమ్స్, ప్రోటోకాల్స్ (నియమావళి) ని రూపొందించినందుకు గాను ఆయనకు ఈ పురస్కారం దక్కింది.

 బాల్యం, విద్యాభ్యాసం 
టిం బెర్నర్స్ లీ 1955 జూన్ 8 న ఇంగ్లండు లోని లండన్ లో మేరీ లీ వుడ్స్, కాన్వే బెర్నర్స్ లీ దంపతులకు జన్మించాడు. నలుగురు పిల్లల్లో ఈయన పెద్దవాడు. ఈయన తల్లిదండ్రులు మొదటి తరం కంప్యూటర్ అయిన ఫెర్రాంటి మార్క్ 1 మీద పనిచేసిన కంప్యూటర్ శాస్త్రవేత్తలు. ఇతని సోదరుడు మైక్ బెర్నర్స్ లీ  పర్యావరణ శాస్త్రంలో ప్రొఫెసరు. ప్రాథమిక విద్య షీన్ మౌంట్ ప్రైమరీ స్కూల్లో చదివాడు. 1969-73 మధ్యలో ఎమ్మాన్యుయేల్ స్కూల్లో చదివాడు. 

 వృత్తి 
గ్రాడ్యుయేషన్ పూర్తికాగానే డోర్సెట్, పూలెలో ప్లెస్సీ అనే టెలికమ్యూనికేషన్స్ సంస్థలో ఇంజనీరుగా పనిచేశాడు. 1978 లో డి.జి. నాష్ సంస్థలో చేరి ప్రింటర్స్ కోసం టైప్ సెట్టింగ్ సాఫ్ట్‌వేర్ తయారు చేశాడు. 1980 జూన్ నుంచి డిసెంబరు వరకు సెర్న్ లో ఇండిపెండెంట్ కాంట్రాక్టరుగా పనిచేశాడు. జెనీవాలో ఉండగా పరిశోధకులు సమాచారాన్ని ఇచ్చిపుచ్చుకునేందుకుగా వీలుగా హైపర్ టెక్స్ట్ ఆధారంగా ఒక ప్రాజెక్టు కోసం ప్రతిపాదన చేశాడు. దాన్ని అందరికీ తెలియజేసేందుకు ఎంక్వైర్ అనే నమూనాను తయారు చేశాడు.

1980 దశాబ్దం చివరి భాగంలో ఈయన సెర్న్ ను వదిలి బోర్న్‌మౌత్, డోర్సెట్ లో జాన్ పూలేకి సంబంధించిన ఇమేజ్ కంప్యూటర్ సిస్టమ్స్ లిమిటెడ్ అనే సంస్థలో చేరాడు. మూడేళ్ళపాటు ఆ సంస్థ సాంకేతిక విభాగాన్ని నడిపించాడు. అక్కడ ఆయన రియల్ టైమ్ రిమోట్ ప్రొసీజర్ కాల్ ప్రాజెక్టు మీద పనిచేశాడు. దీని వలన ఆయనకు కంప్యూటర్ నెట్‌వర్కింగ్ మీద అవగాహన వచ్చింది. 1984 లో  మళ్ళీ సెర్న్ లో ఫెలోగా తిరిగి వచ్చాడు.

 మూలాలు 

వర్గం:1955 జననాలు
వర్గం:శాస్త్రవేత్తలు
వర్గం:ట్యూరింగ్ అవార్డు గ్రహీతలు